Númer 3 ( 2019 ) : Ritið 3 / 2019 : Umhverfishugvísindi og samtími Í þessu hefti Ritsins þar sem umfjöllunarefnið er umhverfishugvísindi og samtími er komið víða við og undirstrika þær rannsóknir sem hér birtast mikilvægi hugvísinda og gagnsemi þeirra nú á tímum . Greinarhöfundar koma úr ólíkum áttum og eru greinarnar sumar hverjar þverfaglegar enda viðfangsefnið til þess fallið . Hér er fjallað um náttúruna og umhverfi á fjölbreyttan hátt ; náttúruvernd , náttúruupplifun og gildi náttúrunnar , landslag , eldfjöll og áhrif náttúrunnar á okkur mennina , svo eitthvað sé nefnt . Ein óritrýnd grein er í heftinu en það er ferðasaga Tinnu Gunnarsdóttur prófessors í vöruhönnun af rannsóknarleiðangri til Japan . Tveir bókmenntafræðingar reka lestina í þemahlutanum , Harpa Rún Kristjánsdóttir og Atli Antonsson birta hér bókmenntagreiningar á ólíkum samtímabókum . Nánari umfjöllun um þemagreinarnar má finna í inngangi að þema . Fyrri greinin sem hér birtist utan þema er eftir bókmenntafræðingana Guðrúnu Steinþórsdóttur og Bergljótu Kristjánsdóttur og fjalla þær um minjagripi , ferðamennsku og sjálfsmynd þjóðar , ekki síst um lundann sem birtist víða . Í seinni greininni skoðar Ásdís Rósa Magnúsdóttir bókmenntafræðingur þýðingu Hannesar Finnssonar biskups á frönsku ævintýri en þýðing Hannesar fylgir greininni . Þemaritstjórar þessa heftis eru þau Guðbjörg R. Jóhannesdóttir heimspekingur og Þorvarður Árnason umhverfis - og náttúrufræðingur en aðalritstjóri þess er Rannveig Sverrisdóttir . Forsíðuna prýðir mynd Þorvarðar Árnasonar af Hoffellsjökli . Um umbrot sá Helgi Hilmarsson og Lúther Jónsson um prófarkarlestur .